Udruženje poslodavaca Federacije BiH protiv poskupljenja struje

Udruženje poslodavaca Federacije BiH danas je izrazilo nezadovoljstvo najavljenim poskupljenjem električne energije za poslovne subjekte.

Predsjednik Udruženja Adnan Smailbegović izjavio je na konferenciji za medije u Sarajevu da bi se situacija u kojoj se trenutno nalaze bez pretjerivanja mogla nazvati privatni sektor u raljama vlasti.

“Rast cijena električne energije je samo jedan udar na nas, a tu su još i nove fiskalne kase te najava enormnog povećanja minimalne plaće”, istakao je Smalibegović.

Po njegovoj procjeni, sve te stavke bi poslodavce koštale 500 miliona maraka ili dva miliona svaki radni dan.

Smalibegović tvrdi da se time šalje poruka investitorima da nije pametno ulagati ovdje, a radnicima da bi im bolje bilo raditi negdje izvan BiH.

Generalni direktor kompanije ArcelorMittal Zenica Nikhil Mehta istakao je da su dobili ponudu za novi ugovor za kupovinu električne energije po cijeni koja je veća za 125 posto od one koju trenutno plaćaju.

Dodao je da to dovodi u pitanje nastavak njihovog poslovanja i da bi vlast trebala još jednom razmotriti trenutnu situaciju.